**KOMUNALNI CENTAR IVANIĆ-GRAD d.o.o.**

**IVANIĆ-GRAD, OMLADINSKA ULICA 30**

**UPRAVA DRUŠTVA**

Temeljem članka 30. Zakona o komunalnom gospodarstvu (Narodne novine, broj 68/18, 110/18, 32/20), te Odluke Gradskog vijeća Grada Ivanić-Grada o davanju prethodne suglasnosti Komunalnom centru Ivanić-Grad d.o.o. na Opće uvjete isporuke komunalne usluge obavljanja dimnjačarskih poslova (Službeni glasnik Grada Ivanić-Grada, broj 06/2022.) trgovačko društvo Komunalni centar Ivanić-Grad d.o.o. iz Ivanić-Grada, Omladinska ulica 30, kao isporučitelj komunalne usluge obavljanja dimnjačarskih poslova, dana 06.10.2022. godine donosi

**OPĆE UVJETE ISPORUKE KOMUNALNE USLUGE**

**OBAVLJANJA DIMNJAČARSKIH POSLOVA**

**I. OPĆE ODREDBE**

Članak 1.

Ovim se Općim uvjetima isporuke komunalne uslužne djelatnosti uređuju uvjeti pružanja odnosno korištenja komunalne usluge, međusobna prava i obveze isporučitelja i korisnika komunalne usluge, način mjerenja, obračuna i plaćanja isporučene komunalne usluge.

Članak 2.

Određivanje pojmova iz ovih Općih uvjeta:

* ISPORUČITELJ KOMUNALNE USLUGE DIMNJAČARSKI POSLOVI

Komunalni centar Ivanić-Grad d.o.o.

* KORISNIK KOMUNALNE USLUGE

Fizičke i pravne osobe, vlasnici ili korisnici građevina te drugih objekata i postrojenja u kojima se nalaze uređaji za loženje.

* OVLAŠTENI DIMNJAČAR

Zaposlenici isporučitelja koji su osposobljeni i opremljeni za obavljanje dimnjačarskih poslova, a svoj identitet i ovlaštenje dokazuju iskaznicom izdanom od strane isporučitelja komunalne usluge.

* DIMNJAČARSKO PODRUČJE

Dimnjačarsko područje je područje JLS Grada Ivanić-Grada na kojem isporučitelj pruža komunalnu uslugu sukladno ovim Općim uvjetima.

* DIMNJAČARSKI POSLOVI

Dimnjačarski poslovi su čišćenje i kontrola dimnjaka, dimovoda i uređaja za loženje.

* UGOVOR O OBAVLJANJU KOMUNALNE USLUGE

Ugovor o obavljanju komunalne djelatnosti je dokaz o utvrđenom odnosu između korisnika i isporučitelja komunalne usluge temeljem kojeg korisnik komunalne usluge ima dokaz da je komunalna usluga obavljena u skladu s ovim Općim uvjetima, a isporučitelj komunalne usluge može isporučenu komunalnu uslugu naplatiti.

* CIJENA KOMUNALNE USLUGE

Isporučitelj komunalne usluge utvrđuje cjenik komunalne usluge (cjenik dimnjačarskih poslova za područje Grada Ivanić-Grada - u daljnjem tekstu: cjenik dimnjačarskih poslova) za koji je dužan prije njegove primjene pribaviti prethodnu suglasnost gradonačelnika Grada Ivanić-Grada. Cjenik dimnjačarskih poslova mora biti javno dostupan korisnicima komunalne usluge.

**II. UVJETI PRUŽANJA ODNOSNO KORIŠTENJA KOMUNALNE USLUGE**

Članak 3.

Isporučitelj komunalne usluge dužan je omogućiti korisnicima komunalne usluge obavljanje iste 365 dana u godini, na cijelom dimnjačarskom području. Raspored radnog vremena i dežurstva ovlaštenih dimnjačara isporučitelj komunalne usluge izvršiti će u skladu s drugim Zakonima i pravilnicima.

Članak 4.

Korisnik komunalne usluge dužan je koristiti se komunalnom uslugom Isporučitelja komunalne usluge putem ovlaštenog dimnjačara u skladu s utvrđenim minimalnim rokovima čišćenja i kontrole dimnjaka, dimovoda i uređaja za loženje.

Članak 5.

Utvrđuju se minimalni rokovi čišćenja i kontrole dimnjaka, dimovoda i uređaja za loženje na dimnjačarskom području Grada Ivanić-Grada.

1. Samostojeće (obiteljske) kuće………………….………. minimalno 1 x godišnje
2. Kolektivno stanovanje (stambene zgrade)……………. minimalno 2 x godišnje
3. Javni objekti (škole, dječji vrtići, bolnice i sl.)…………. minimalno 2 x godišnje
4. Poslovni prostori, farme, industrija i sl. ………….……. minimalno 2 x godišnje

Članak 6.

Korisnici komunalne usluge imaju mogućnost, ukoliko nisu zadovoljni izvršenjem komunalne usluge podnijeti prigovor isporučitelju komunalne usluge.

Članak 7.

Nadzor nad isporukom komunalne uslužne djelatnosti dimnjačarski poslovi, te pridržavanja odredbi ovih Općih uvjeta, obavlja upravno tijelo Grada Ivanić-Grada nadležno za komunalno gospodarstvo.

**III. MEĐUSOBNA PRAVA I OBAVEZE ISPORUČITELJA I KORISNIKA**

**KOMUNALNE USLUGE**

Članak 8.

Korisnik komunalne usluge dužan je omogućiti redovito čišćenje i kontrolu dimnjaka, dimovoda i uređaja za loženje sa sustavom dobave zraka, a osobito omogućiti pristup vratašcima za čišćenje i kontrolu koja moraju biti osposobljena da se mogu otvarati.

Na zahtjev ovlaštenog dimnjačara moraju se ugraditi vratašca za čišćenje i kontrolu radi omogućavanja čišćenja i kontrole dimnjaka, a priključna cijev uređaja za loženje i dimovoda mora biti demontažna na atmosferskim uređajima za loženje.

Pristup do vrha dimnjaka mora biti izveden tako da je siguran za dimnjačara, neovisno o stambenoj ili poslovnoj jedinici.

Korisnik komunalne usluge dužan je na dimnjačarev zahtjev, dati na uvid dokumentaciju o broju i vrsti uređaja za loženje sa sustavom dobave zraka i dimnjaka ako takva dokumentacija postoji ili ga obavijestiti o broju i vrsti uređaja za loženje sa sustavom dobave zraka i dimnjaka u sezoni loženja, te mu omogućiti pristup svakom dimnjaku, dimovodu i uređaju za loženje.

Članak 9.

Korisnik komunalne usluge ima pravo od isporučitelja komunalne usluge tražiti ponavljanje izvršenja komunalne usluge ukoliko komunalna usluga nije izvršena pravovaljano. Pravovaljanost izvršene komunalne usluge korisnik komunalne usluge dužan je potvrditi potpisom na ugovoru o pruženoj komunalnoj usluzi.

Članak 10.

Korisnik komunalne usluge ima pravo u bilo kojem trenutku zatražiti od isporučitelja komunalne usluge izvršenje iste. Traženje komunalne usluge korisnik može izvršiti na bilo koji dostupan način komunikacije. Isporučitelj komunalne usluge će putem ovlaštenih dimnjačara dogovoriti točan termin pružanja komunalne usluge.

Članak 11.

Isporučitelj komunalne usluge obavezan je pružiti komunalnu uslugu na cijelom dimnjačarskom području radi čišćenja i kontrole dimnjaka, dimovoda i uređaja za loženje.

Prednost u pružanju dimnjačarske usluge imaju domaćinstva koja zatraže izvršenje komunalne usluge.

Obavijest o dolasku u stambene zgrade, ovlašteni dimnjačar dužan je istaknuti na oglasnim pločama i drugim primjerenim mjestima za oglašavanje najmanje pet dana prije dolaska.

U koliko isporučitelj komunalne usluge obavlja dimnjačarske poslove i radove izvan dimnjačarskog područja Grada Ivanić-Grada prioritet imaju korisnici komunalne usluge s dimnjačarskog područja Grada Ivanić-Grada.

Pri obavljanju komunalne usluge izvan dimnjačarskog područja Grada Ivanić-Grada isporučitelj komunalne usluge dužan je pridržavati se Općih uvjeta koji se odnose na dimnjačarsko područje na kojem obavlja komunalnu uslugu, odnosno propisa (ugovora o obavljanju dimnjačarskih poslova, ugovora o koncesiji i sl.) temeljem kojih je ostvario pravo obavljanja dimnjačarskih poslova.

Isporučitelj komunalne usluge u koliko obavlja komunalnu uslugu na drugom dimnjačarskom području nije se dužan pridržavati cjenika dimnjačarskih poslova sa dimnjačarskog područja Grada Ivanić-Grada.

Članak 12.

Prilikom pružanja komunalne usluge obavljanja dimnjačarskih poslova ovlašteni dimnjačar je dužan voditi brigu o čistoći prostorije korisnika komunalne usluge.

Članak 13.

Ako ovlašteni dimnjačar utvrdi da je onemogućena redovita kontrola i čišćenje ili da postoje nedostaci na dimnjacima, dimovodima i uređajima za loženje koji nisu neposredno opasni za zdravlje, život i imovinu, pisano će upozoriti korisnika komunalne usluge, predstavnika suvlasnika, odnosno upravitelja zgrade, dati primjereni rok za otklanjanje nedostataka. Takvo potpisano upozorenje od strane korisnika komunalne usluge izradit će se u tri primjerka te jedan uručiti korisniku komunalne usluge.

Ako korisnik komunalne usluge, predstavnik suvlasnika, odnosno upravitelj zgrade, odbije potpisati upozorenje ili nije nazočan prilikom čišćenja i kontrole, ovlašteni dimnjačar nepotpisano upozorenje dostavlja isporučitelju komunalne usluge.

Članak 14.

Ako ovlašteni dimnjačar utvrdi da su nedostaci na dimnjacima, dimovodima i uređajima za loženje opasni za zdravlje, život i imovinu, dužan je pisano bez odgode upozoriti korisnika komunalne usluge, predstavnika suvlasnika, odnosno upravitelja zgrade te zabraniti korištenje dimnjaka, dimovoda i uređaja za loženje do otklanjanja nedostataka.

Ovisno o utvrđenim nedostacima dimnjačar će pisano obavijestiti ministarstvo nadležno za unutarnje poslove ili građevinsku inspekciju ili distributera plina i upravno tijelo Grada Ivanić-Grada nadležno za komunalno gospodarstvo.

Korisnik komunalne usluge, predstavnik suvlasnika, odnosno upravitelj zgrade, dužan je u ostavljenom roku otkloniti nedostatke i o tome obavijestiti isporučitelja komunalne usluge. U suprotnome smatrat će se da nedostaci nisu otklonjeni.

Iznimno, u hitnim slučajevima kada je ugrožen život, zdravlje i imovina, dimnjačar je dužan odmah upozoriti ugrožene stanare zgrade i istovremeno obavijestiti ministarstvo nadležno za unutarnje poslove, upravno tijelo Grada Ivanić-Grada nadležno za komunalno gospodarstvo te distributera plina ako se radi o plinskom sustavu dimnjaka, dimovoda i uređaja za loženje.

Članak 15.

Isporučitelj komunalne usluge dužan je na zahtjev korisnika usluge izvršiti pregled dimnjaka, dimovoda i uređaja za loženje te na osnovu prikupljenih podataka izdati dimnjačarski stručni nalaz kojim potvrđuje ispravnost te usklađenost dimnjaka, dimovoda i uređaja za loženje (dsn-2).

Također Isporučitelj komunalne usluge izdaje dimnjačarski stručni nalaz za mogućnost priključenje ložišta na novi ili postojeći dimnjak (dsn-1).

Članak 16.

Isporučitelj komunalne usluge se obvezuje sa svim podatcima koje prikupi obavljanjem dimnjačarskih poslova postupati u skladu s odredbama Opće uredbe o zaštiti osobnih podataka i Zakona o provedbi Opće uredbe o zaštiti osobnih podataka. Iste će koristiti isključivo u svrhu pružanja komunalne usluge dimnjačarskih poslova te ih neće prosljeđivati i ustupati trećim osobama.

**IV. NAČIN MJERENJA, OBRAČUNA I PLAĆANJA ISPORUČENE KOMUNALNE**

**USLUGE**

Članak 17.

Za obavljene dimnjačarske poslove isporučitelj komunalne usluge naplaćuje naknadu od korisnika komunalne usluge sukladno cjeniku dimnjačarskih poslova.

Za komunalnu uslugu koja nije obuhvaćena cjenikom dimnjačarskih poslova, isporučitelj komunalne usluge izraditi će ponudu prije obavljanja dimnjačarskih poslova te je dostaviti korisniku komunalne usluge.

Isporučitelj komunalne usluge primjenjuje cjenik dimnjačarskih poslova nakon pribavljene prethodne suglasnosti gradonačelnika.

Cjenik dimnjačarskih poslova mora biti javno dostupan korisnicima komunalne usluge, istaknut na oglasnoj ploči i mrežnim stranicama isporučitelja komunalne usluge te kod svakog ovlaštenog dimnjačara.

Članak 18.

Nakon što ovlašteni dimnjačar obavi komunalnu uslugu, dužan je korisniku komunalne usluge dati na potpis ugovor o obavljenoj komunalnoj usluzi. Potpisom ugovora korisnik komunalne usluge potvrđuje da je komunalna usluga obavljena. Ovlašteni dimnjačar dužan je jedan primjerak ugovora o obavljenoj komunalnoj usluzi ostaviti korisniku komunalne usluge.

Članak 19.

Temeljem Ugovora o isporuci komunalne usluge koji ovlašteni dimnjačar dostavlja isporučitelju komunalne usluge izrađuje se račun za obavljenu komunalnu uslugu. Izrađeni račun dostavlja se korisniku komunalne usluge.

Članak 20.

Korisnik komunalne usluge dužan je platiti dobiveni račun, a u slučaju neplaćanja obavljene komunalne usluge isporučitelj komunalne usluge dužan je korisniku komunalne usluge uputiti opomenu. Ukoliko se korisnik komunalne usluge ogluši na dobivenu opomenu isporučitelj komunalne usluge dužan je naplatu potraživanja izvršiti prisilnim putem.

**V. PRIJELAZNE I ZAVRŠNE ODREDBE**

Članak 21.

Opći uvjeti objavljuju se u Službenom glasniku Grada Ivanić-Grada, na mrežnim stranicama Grada Ivanić-Grada [www.ivanic-grad.hr](http://www.ivanic-grad.hr) te na oglasnoj ploči i mrežnim stranicama isporučitelja komunalne usluge Komunalnog centra Ivanić-Grad d.o.o. [www.kcig.hr](http://www.kcig.hr).

Komunalni centar Ivanić-Grad d.o.o.

Direktor:

Mario Mikulić, ing. građ.